Vyf slim maniere om krag te bespaar(Foto: Pixabay) Te midde van voortdurende beurtkrag en die Nasionale Energiereguleerder van Suid-Afrika (Nersa) se goedkeuring van kragtariefverhogings elke jaar vir die volgende drie jaar, was dit nog nooit belangriker as nou om krag te bespaar nie. Nersa het vroeër vandeesmaand Eskom goedkeuring gegee om ŉ 9,4%-verhoging in 2019/2020 te implementeer. ŉ Verhoging van 8,1% is vir 2020/2021 goedgekeur en 5,2% in 2021/2022. Intussen het Suid-Afrikaners die afgelope paar dae onder fase 4-beurtkrag gebuk gegaan en is daar nog geen aanduiding dat beurtkrag binnekort tot ŉ einde sal kom nie. “Baie Suid-Afrikaners krap kop om hul huishoudelike begroting self verder te rek as wat hulle reeds doen. Net vanjaar sien ons reeds ŉ 10%-toename in ons elektrisiteitsrekeninge,” het Susan Steward van Budget Insurance gesê. Steward raai mense aan om hierdie stappe te volg om energie te bespaar in dié strawwe finansiële tyd: “Die beste manier om te spaar is om seker te maak dat almal in die huishouding op dieselfde bladsy is. Weet jou kinders, ouers en lewensmaat hoeveel geld elke maand op elektrisiteit bestee word? Deur ŉ spanpoging aan te wend kan die beste uitkomste behaal word,” het Steward gesê.